ZAPISNIK

11. sjednice Vijeća Mjesnog odbora Kupinečki Kraljevec - centar
održane 29. ožujka 2021. (utorak) 
s početkom u 17,30 sati
Nazočni članovi Vijeća: Mladen Mlinarić, Kristijan Jakolić, Dubravka Milača, Marko Samaržija i Ivan Krešić.
Predsjedava Mladen Mlinarić, predsjednik Vijeća.

         Predsjednik konstatira da je nazočno 5 od ukupno 5 članova Vijeća, što znači da Vijeće može pravovovaljano odlučivati te otvara 11. sjednicu Vijeća. Predlaže da se prije utvrđivanja dnevnog reda usvoji zapisnik 10. sjednice.

         Bez rasprave, jednoglasno (5 “za”), Vijeće prihvaća tekst zapisnika 10. sjednice.

         Predsjednik Vijeća konstatira da su svi članovi primili prijedlog dnevnog reda. 

Pita ima li novih prijedloga.
Obzirom da nema drugih prijedloga, daje na glasovanje predloženi dnevni red.

         Vijeće jednoglasno (5 “za”) utvrđuje 
dnevni red:
1. Informacije sa 6. sjednice Koordinacije predsjednika Vijeća Gradske četvrti Brezovica i predsjednika vijeća mjesnih odbora

2. Obavijesti, pitanja i prijedlozi

Ad 1) Informacije sa 6. sjednice Koordinacije predsjednika Vijeća Gradske četvrti Brezovica i 
           predsjednika vijeća mjesnih odbora
           Predsjednik, Mladen Mlinarić navodi da je umjesto njega na sjednici koordinacije bio potpredsjednik, Kristijan Jakolić te ga moli da  Vijeće informira o bitnijim informacijama koje su iznesene na sjednici.
          Kristijan Jakolić iznosi da su na sjednici Koordinacije predsjednici vijeća mjesnog odbora u pisanom obliku primili popis akcija javnoprometnih površina sa novim cijenama, budući da se Plan komunalnih aktivnosti mijenjao radi poskupljenja asfalta na sjednici Vijeća Gradske četvrti Brezovica koja je održana odmah nakon sjednice Koordinacije. Što se tiče akcija s područja Mjesnog odbora Kupinečki Kraljevec – centar, izmjena nije bilo.
         Na njegov upit o tome što je poduzeto s izmjenom trulog stupa električne energije u Kraljevečkoj cesti, odgovoreno je da je rješavanje u toku.
         Na koodinaciji je iznesena potreba  rješavanja problematike koju u zadnje vrijeme uzrokuje spor prolaz vlakova u jutarnjim satima te stvara ozbiljne probleme stanovništvu naše Gradske četvrti i okolnih naselja izvan Grada Zagreba koji za ulazak u Grad moraju prijeći željeznički prijelaz u Brezovičkoj cesti (Botinec-Remetinec). Predsjednik Vijeća Mjesnog odbora Kupinečki Kraljevec I., Žarko Vučak naglasio je da je to vitalna stvar za ovaj kraj te tražio predsjednika Vijeća o tome uputi dopis prema Hrvatskim željeznicama. Tomislav Cavrić je odgovorio da Mjesni odbor o tome donese zaključak, a obzirom na važnost problematike iznio je stav da u to treba uključiti i Gradsku četvrt Novi Zagreb – zapad budući da ovaj problem ima i dio stanovnika navedene Gradske četvrti.
          Nadalje, Predsjednik Vijeća informirao je predsjednike da je dobio ponudu firme za postavu kamere za nadzor brzine vozila (bez kućišta) na iznos od 290.000,00 kn (bez PDV-a) te da je u kontaktu s navedenom firmom saznao da je to najskuplja kamera koja prati šest prometnih traka. Obzirom da ta kamera nije potrebna u Gradskoj četvrti Brezovica, zatražit će kameru za praćenje županijske ceste. Na njegov upit o sufinanciranju od strane MUP-a, odgovoreno je da MUP o svom trošku godišnje na području Republike Hrvatske postavi 1 -2 kamere.
          Iznijeti su i stavovi da je potrebno postaviti uzdignute plohe jer one zaustavljaju promet, a kamere samo prate, no predsjednik Vijeća, Tomislav Cavrić iznio je svoj stav da glavne prometnice moraju biti prohodne za promet te da su kamere bolja opcija za sigurnost svih sudionika u prometu. Također je iznio da dok je u fazi pregovora za kamere, da neće poduzimati radnje za postavljanje uzdignutih ploha.
           Na sjednici Koordinacije dosta se govorilo o problematici ilegalnih odlagališta otpada te problematici paljenja istog. Pojedini predsjednici iznijeli su nezadovoljstvo na loše rezultate svog angažmana oko rješavanja navedene problematike te su zaključili da je problem što ni gradski, ni državni sustav ne funkcionira. Milan Kulaš naveo je da je ponovno razgovarano sa Komunalnim redarstvom u vezi navedenoga, no nikako da se raspiše natječaj za lovačke kamere.

          Potpredsjednik Vijeća, Kristijan Jakolić zaključuje izlaganje o 6. sjednici Koordinacije predsjednika Vijeća Gradske četvrti Brezovica i predsjednika vijeća mjesnih odbora.

Ad 4) Obavijesti, pitanja i prijedlozi
        Predsjednik Vijeća, Mladen Mlinarić navodi da će nakon sjednice Vijeća, u dvorani biti izlaganje o izmjeri šumskog područja  Belov breg te poziva članove da ostanu na izlaganju. 

        Obzirom da se nitko ne javlja za riječ, predsjednik Vijeća zaključuje  10. sjednicu.

         Dovršeno u 17,50 sati.
       Zapisnik izradio:

       Mladen Mlinarić
         KLASA:024-08/22-003/728
         URBROJ:251-13-11-8-22-2
         Kupinečki Kraljevec, 29. ožujka 2022.
                                                                                                                  Predsjednik    

                                                                                                         Vijeća Mjesnog odbora 

                                                                                                      Kupinečki Kraljevec - centar
                                                                                                               Mladen Mlinarić
